b'\n_START_ARTICLE_\nLeopold Belar\n_START_SECTION_\n\xc5\xbdivljenje in delo\n_START_PARAGRAPH_\nPo \xc5\xa1tudiju na glavni \xc5\xa1oli v Idriji in na pripravnici ljubljanske normalke je od 1847 kot u\xc4\x8ditelj slu\xc5\xbeboval v Cerknici, 1848 v Borovnici, od 1849 v Ilirski Bistrici in od 1854 na Brezovici. Tam je deloval do 1862, ko je bil poklican na de\xc5\xa1ko glavno \xc5\xa1olo pri Sv. Jakobu v Ljubljani. Tukaj je postal leta 1873 nadu\xc4\x8ditelj in vodja II. mestne de\xc5\xa1ke \xc5\xa1ole. Leta 1877 je bil imenovan za kranjskega \xc5\xa1olskega nadzornika v Ljubljani. V pokoj je stopil 1889; ob tej priliki je bil odlikovan z zlatim kri\xc5\xbecem za zasluge in ob tej priliki imenovan tudi za ljubljanskega \xc4\x8dastnega me\xc5\xa1\xc4\x8dana._NEWLINE_Glasbe se je u\xc4\x8dil od 7. do 16. leta v Idriji pri Antonu Kra\xc5\xa1narju, kot pripravnik pa 1844\xe2\x80\x931847 v cesarsko kraljevi glasbeni \xc5\xa1oli pri Ga\xc5\xa1parju Ma\xc5\xa1ku v Ljubljani; prakti\xc4\x8dno pa se je ve\xc5\xbebal na koru fran\xc4\x8di\xc5\xa1kanske cerkve. V vseh krajih kjer je slu\xc5\xbeboval je vodil tudi cerkveno petje._NEWLINE_Ve\xc4\x8dinoma je komponiral slovenska in latinska cerkvena dela, ki so po melodiki blizu ljudskemu ob\xc4\x8dutju, prvence je objavil Kamilo Ma\xc5\xa1ek v svoji\xc2\xa0\xc2\xbbCeciliji\xc2\xab\xc2\xa0(II. zv., 1859). Zlo\xc5\xbeil je dolgo vrsto skladb, priob\xc4\x8dil pa jih ni mnogo: prve 1859, zadnje 1885. Najpopularnej\xc5\xa1a je slovenska ma\xc5\xa1a: O\xc4\x8de ve\xc4\x8dni v visokosti. Stilno je bil \xc5\xa1e zgodnji romantik z izrazito klasicisti\xc4\x8dno osnovo, sicer pa je nanj vplival Gregor Rihar.'